stanford-oval/wikipedia huggingface dataset:
מכרות המלח בבוכניה
האתר

מכרות בוכניה מורכבים ממערכת של פירים, חדרים ואולמות, הערוכים בשישה-עשר מפלסים, אך רק שמונת המפלסים העליונים, בעומקים של 70 עד 261 מטרים מתחת לפני קרקע, הוכשרו לביקור מבקרים ונכללים בהכרזה. המפלסים העמוקים יותר נחפרו בין אמצע המאה ה-19 לבין סגירת המכרות ב-1964, וחלקם נסתמו ונאטמו כדי להגביר את יציבות המפלסים המוקדמים יותר שמעליהם. המכרות משתרעים ברצועה באורך של כ-3.6 קילומטרים ממזרח למערב, ומגיעים לרוחב מרבי של 700 מטרים. אל המכרות מובילים שלושה פירים: פיר סוטוריס (Sutoris) מהמאה ה-13 בצידם המזרחי של המכרות, פיר קאמפי (Campi) מהמאה ה-16 במרכזם, ובצד המערבי פיר טריניטאטיס (Trinitatis) מהמאה ה-20. עוד שוכנים באתר 12 פירים לשאיבת מים ולאוורור. מסלול הליכה תיירותי באורך של כ-2 ק"מ הוכשר במכרות כבר במאה ה-19, והוא עובר דרך מפלסים 3 עד 6.
הארגון המרחבי של כל המפלסים דומה ואופייני לשהיה מקובל במכרות במאות ה-18 וה-19. כל מפלס בנוי מאולם מרכזי לאורך הציר בו אצור המלח, וממנו יוצאים לצדדים חדרים במרווחים של כ-40 מטרים זה מזה. שיטת ארגון זה הביאה לחפירת חדרים רבים, וכדי להעניק להם יציבות, הוענקה להם צורה של קשתות אוגיבוית. חלק מהחדרים והאולמות הפכו לקפלות תת-קרקעיות, ואחרים היו לאורוות, מחסנים, בתי מלאכה, מחסני אבק שרפה או מעברים בין המפלסים. ברחבי המכרות שוכנים ממצאים המעידים על שיטות הכרייה: סימונים על קירות המלח, כלי עבודה, קרונות, פסי קרוניות ועוד. בנוסף, חלק מהמכונות המודרניות שאווררו את המכרות ופינו מהם מים עדיין תקינות ופועלות.
אם אפס רבע הקן

אִם אָפֵס רֹבַע הַקֵּן הוא פיוט סליחות הנאמר בחודש אלול ובעשרת ימי תשובה שנכתב על ידי רבי אפרים בר יצחק מרגנסבורג, אשר שמו מופיע באקרוסטיכון: אפרים בר רבי יצחק חזק. הפיוט נאמר על ידי קהילות אשכנז באחד מימי עשרת ימי תשובה, וזאת בהתאם למנהג אשכנז לומר כל יום של עשרת ימי תשובה פיוט שבמרכזו עקידת יצחק. ברוב קהילות הספרדים, הפיוט נאמר בכל ימי הסליחות החל מתחילת חודש אלול. בנוסח הספרדי-ירושלמי הפיוט נאמר גם לפני תקיעות השופר של היום השני של ראש השנה.
תוכן הפיוט

הפיוט נפתח במילים "אם אפס רבע הקן" שפירושן, שהסתיימה התקווה לחידוש קרוב של עבודת הקורבנות במקדש. קן הציפורים – שהוא הקרבן שהיה מביא גר לאחר גיורו. לאחר החורבן תקנו שגר, שאינו יכול להביא את הקרבן בגלל החורבן, יפריש בצד, סכום קטן של "רבע" שבו יקנה את הקורבן בו הוא חייב לכשיבנה המקדש. רבן יוחנן בן זכאי ביטל תקנה זו מפני החשש למעילה בכסף המיועד לקרבן.
מכאן בעל הפיוט אומר שהתקווה לבניית המקדש בקרוב אפסה, ו"אהל" (אוהל מועד) התרוקן – ולא נותר לנו אלא "אב זקן" – הוא אברהם אבינו.
מכאן בעל הפיוט מזכיר את זכות האבות ובעיקר את מעשה עקדת יצחק, הכתוב בתורה ומבוסס על מדרשים שונים המדברים על העקדה, וזאת תוך שיבוץ קטעי פסוקים מהתנ"ך.
הפיוט מסיים בבקשה לזכור את הברית של אברהם ושל יצחק ואת העקדה.
ניגונים לפיוט

הפיוט בקהילות אשכנז נאמר ללא מנגינה מיוחדת, אלא בניגון כללי של סליחות, כמו ברוב פיוטי אשכנז. בקהילות ספרד, הפיוט זכה ללחנים רבים ושונים בהתאם לעדות שבהן הוא נאמר. בין השאר, הולחן הפיוט על ידי ארנו נאדל.
הערות שוליים

↑  הוא נאמר ביום הרביעי של עשרת ימי תשובה לפי מנהג פולין ומנהג אשכנז הכללי, בצום גדליה למנהג ליטא, ובימים שונים לפי מנהגים האחרים.
ג'יבריל סו

מוהמט ג'יבריל איברהימה סו (בגרמנית: Mohameth Djibril Ibrahima Sow; נולד ב-6 בפברואר 1997 בציריך שבשווייץ) הוא כדורגלן שווייצרי המשחק בעמדת הקשר בקבוצת סביליה ובנבחרת שווייץ.
קריירת מועדונים

סו גדל במחלקות הנוער של AC אלביסרידן ופ.צ. ציריך. בשנת 2014 החל לשחק בקבוצת המילואים של פ.צ. ציריך. בשנת 2015 עבר לבורוסיה מנשנגלדבך והחל לשחק בקבוצת המילואים של המועדון. ב-25 באוקטובר 2016 ערך את הופעת הבכורה שלו בקבוצה הראשונה של המועדון, בניצחון 2-0 על שטוטגרט במסגרת הסיבוב השני של הגביע הגרמני. ב-29 באפריל 2017 ערך את הופעתו היחידה בבונדסליגה במדי המועדון, בניצחון 2-1 על מיינץ 05 במסגרת המחזור ה-31 לעונת 2016/2017.
ב-26 ביוני 2017 חתם סו על חוזה לארבע עונות ביאנג בויז ברן מליגת העל השווייצרית. ב-22 ביולי הוא ערך את הופעת הבכורה שלו במועדון, בניצחון 2-0 על פ.צ. בזל במסגרת המחזור הראשון בליגה לעונת 2017/2018. ב-11 במרץ 2018 הבקיע את שער הבכורה שלו במועדון, בניצחון 3-1 על גראסהופרס ציריך במסגרת המחזור ה-25 בליגה. הוא שיחק במועדון במשך שתי עונות, בהן זכה בשתי אליפויות שווייץ, כשהוא עורך 55 הופעות ליגה ומבקיע ארבעה שערים.
ב-27 ביוני 2019 חתם סו על חוזה לחמש עונות באיינטרכט פרנקפורט מהבונדסליגה. ב-1 בספטמבר הוא ערך את הופעת הבכורה שלו במועדון, בניצחון 2-1 על פורטונה דיסלדורף במסגרת המחזור השלישי בליגה לעונת 2019/2020. ב-2 בנובמבר הבקיע את שער הבכורה שלו במועדון, בניצחון 5-1 על באיירן מינכן במסגרת המחזור העשירי בליגה. בשלוש העונות הראשונות שלו במועדון ערך סואו 88 הופעות ליגה, בהן הבקיע שלושה שערים. הוא זכה עם המועדון בליגה האירופית בעונת 2021/2022.
ב-4 באוגוסט 2023 חתם בסביליה תמורת 14 מיליון אירו.
קריירה בינלאומית

ב-8 בספטמבר 2018 ערך סו את הופעת הבכורה שלו בנבחרת שווייץ, בניצחון 6-0 על נבחרת איסלנד במסגרת ליגת האומות 2018/2019. הוא היה חלק מסגל נבחרת שווייץ בטורניר יורו 2020 בשנת 2021, וערך שתי הופעות בטורניר.
נכלל בסגל נבחרת שווייץ לטורניר מונדיאל 2022.
תארים

אליפות שווייץ (2): 2017/2018, 2018/2019
הליגה האירופית (1): 2021/2022
הערות שוליים

↑  Sow verkauft, Quartett startet vorab באתר RP Online, ‏ 26 ביוני 2017 (בגרמנית)
↑  Zweiter Neuzugang bei der Eintracht: Djibril Sow unterschreibt bis 2024 באתר הרשמי של איינטרכט פרנקפורט, 27 ביוני 2019 (בגרמנית)
↑  Squad Announcement בחשבון הטוויטר הרשמי של נבחרת שווייץ, 9 בנובמבר 2022
| נבחרת שווייץ – יורו 2020 |
| --- | --- | --- |
|  1 זומר •  2 אמבאבו •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 ורגאס •  12 מבוגו • 13 רודריגס •  14 צובר • 15 סואו • 16 פאסנאכט • 17 בניטו • 18 מחמדי • 19 גבראנוביץ' • 20 פרננדס • 21 אומלין (משחק ראשון) / קובל (יתר המשחקים) • 22 שר • 23 שאקירי • 24 אומרגיץ' • 25 ג'ומרט • 26 לוטומבה • מאמן: פטקוביץ' |  1 זומר •  2 אמבאבו •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 ורגאס •  12 מבוגו • 13 רודריגס •  14 צובר • 15 סואו • 16 פאסנאכט • 17 בניטו • 18 מחמדי • 19 גבראנוביץ' • 20 פרננדס • 21 אומלין (משחק ראשון) / קובל (יתר המשחקים) • 22 שר • 23 שאקירי • 24 אומרגיץ' • 25 ג'ומרט • 26 לוטומבה • מאמן: פטקוביץ' | שווייץ |
| נבחרת שווייץ – מונדיאל 2022 |
| --- | --- | --- |
|  1 זומר •  2 פרננדס •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 שטפן •  12 אומלין • 13 רודריגס •  14 אייבישר • 15 סואו • 16 פאסנאכט • 17 ורגאס • 18 ג'ומרט • 19 אוקפור • 20 פריי • 21 קובל • 22 שר • 23 שאקירי • 24 קון • 25 רידר • 26 ישארי • מאמן: יאקין |  1 זומר •  2 פרננדס •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 שטפן •  12 אומלין • 13 רודריגס •  14 אייבישר • 15 סואו • 16 פאסנאכט • 17 ורגאס • 18 ג'ומרט • 19 אוקפור • 20 פריי • 21 קובל • 22 שר • 23 שאקירי • 24 קון • 25 רידר • 26 ישארי • מאמן: יאקין | שווייץ |
דייוויד דנסיק

| --- | --- |

 לידה:  31 באוקטובר 1974 (בן 50) סטוקהולם, שוודיה 
 שם לידה:  קרל דייוויד סבסטיאן דנסיק
 מדינה:  שוודיה, ממלכת דנמרק 
 תקופת הפעילות:  מ-2005
 מקום לימודים:  האקדמיה הלאומית למשחק של שוודיה (2003) 
 מספר צאצאים:  2 
 פרסים והוקרה:  מלגת קורט לינדרס (2008)  Robert Award for Best Actor in a Supporting Television Role (2022)  פרס רוברט לשחקן בתפקיד ראשי (2007)  Robert Award for Best Actor in a Leading Television Role (2024) 
 פרופיל ב-IMDb
 
קרל דייוויד סבסטיאן דנסיק (במקור: Karl David Sebastian Dencik; נולד ב-31 באוקטובר 1974) הוא שחקן שוודי-דני ממוצא יהודי. הוא שיחק בסרטים שוודיים ובסרטים דניים. עוד הופיע בסרטים בשפה האנגלית כגון "החפרפרת", ו"נערה עם קעקוע דרקון".
קורות חיים

דנסיק נולד בסטוקהולם שבשוודיה. משפחתו עברה לדנמרק כשהיה צעיר מאוד. בנעוריו למד בברזיל, שם גילה את אמנות הלחימה הברזילאית, קפואירה, שמשלבת מרכיבים של ריקוד ומוזיקה. בעקבות הריקוד החל להתעניין בתיאטרון. אחר כך חזר לשוודיה ולמד באקדמיה לאמנות הדרמה של סטוקהולם. אשתו היא משפטנית שעובדת בקופנהגן. ביתו הוא בדנמרק, אבל מכיוון שהוא עובד גם בשוודיה יש לו דירה גם בסטוקהולם. אביו לארס דנסיק הוא פרופסור לפסיכולוגיה באוניברסיטת רוסקילד. האב נולד ב-1941 להורים יהודים מסלובקיה, שנמלטו משם בתקופת השואה, ומצאו מקלט בשוודיה.
אחרי שהופיע בתפקידים קטנים בסרטי קולנוע שונים, הפך דנסיק לשחקן מוכר בשוודיה בזכות הופעתו בתפקיד הרוצח ג'ון אוסוניוס במיני-סדרה "Lasermannen" משנת 2005.
ב-2006 כיכב דנסיק בקומדיה "Everything About My Bush". ב-2007 הופיע בסרט הקולנוע הדני "Daisy Diamond" בבימויו של סימון סטהו.
דנסיק גילם את דמותו של פרד אקרסטרום בסרט הביוגרפי "קורנליס", בכיכובו של הנק וון הלווט בתפקיד קורנליס וריסוויק. ב-2011 הופיע בגרסה ההוליוודית של הסרט "נערה עם קעקוע דרקון", ושיחק בתפקיד טובי אסטרהאזה בסרט "החפרפרת". עוד כיכב בסרט הדני "Brotherhood", ובמותחן האימה "נסיגה" בהפקת Dimension Films. ב-2017 שיחק בתפקיד בעל בית זונות בשם אלכסנדר בראון, במיני-סדרה "קצה האגם" של ג'יין קמפיון. ב-2018 הופיע דנסיק בתפקיד בוריס גודמן בסדרה "מקמאפיה", שנוצרה בהשראת הספר "מקמאפיה: פשע ללא גבולות" מאת העיתונאי מישה גלני.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 2003 |  | Reconstruction | ברמן |  |
| 2007 |  | All About My Bush | הנינג |  |
| 2007 |  | Daisy Diamond | ג'נס |  |
| 2008 |  | Not Like Others | נהג מונית |  |
| 2009 | נערה עם קעקוע דרקון | The Girl with the Dragon Tattoo | ג'נה דהלמן | גרסה שוודית |
| 2009 |  | Brotherhood | ג'ימי |  |
| 2010 |  | Rosa Morena | ג'קוב |  |
| 2011 | סוס מלחמה | War Horse | קצין גרמני |  |
| 2011 |  | Room 304 | מרטין |  |
| 2011 |  | Rebounce | מרסל |  |
| 2011 | החפרפרת | Tinker Tailor Soldier Spy | טובי אסטרהאזה |  |
| 2011 | נערה עם קעקוע דרקון | The Girl with the Dragon Tattoo | מורל הצעיר | גרסה אנגלית |
| 2012 | סיפור מלכותי | A Royal Affair | Ove Høegh-Guldberg |  |
| 2012 |  | All That Matters Is Past | רווד |  |
| 2012 |  | Hamilton: In the Interest of the Nation | סגן ראש ממשלת שוודיה |  |
| 2013 |  | We Are the Best! | אבא של קלרה |  |
| 2013 |  | Hotell | ריקארד |  |
| 2014 | הנעלמת | The Absent One | אולריק דיבול |  |
| 2014 | סרנה | Serena | מר ביוקנן |  |
| 2015 | נסיגה | Regression |  |  |
| 2015 |  | Men & Chicken | גבריאל |  |
| 2016 |  | Across the Waters | ארנה איטקין |  |
| 2016 | יום יבוא | The Day Will Come | המפקח הארטמן |  |
| 2017 |  | Backstabbing for Beginners | רסנטסוב |  |
| 2017 | איש השלג | The Snowman | ד"ר אידר וטלסן |  |
| 2019 | מחכים לברברים | Waiting for the Barbarians | הפקיד |  |
| 2019 |  | The Perfect Patient | תומאס קוויק |  |
| 2021 | לא זמן למות | No Time to Die | וולדו |  |
| 2022 | סרטן שחור | Black Crab | קולונל ראד |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2005 |  | Lasermannen | ג'ון אוסוניוס | 3 פרקים |
| 2011–2012 |  | Lykke | פרופסור אנדרס אסינג | תפקיד ראשי (2 עונות); 18 פרקים |
| 2013 | הבורג'ס | The Borgias | החשמן אורסיני | 2 פרקים |
| 2016 | בעקבות הכסף | Follow the Money | סימון אבסלונסן | תפקיד ראשי (עונה 2); 10 פרקים |
| 2017 | קצה האגם | Top of the Lake: China Girl | פוס | תפקיד ראשי (עונה 2); 6 פרקים |
| 2018 | מקמאפיה | McMafia | בוריס גודמן | 2 פרקים |
| 2019 | חול טובעני | Quicksand | פדר סנדר | תפקיד ראשי; 6 פרקים |
| 2019 | צ'רנוביל | Chernobyl | מיכאיל גורבצ'וב | 3 פרקים |
| 2021 | איש הערמונים | The Chestnut Man | סימון גנז | תפקיד ראשי; 6 פרקים |
| 2022-הווה | תיק איפקרס | The Ipcress File | קולונל גרגור סטוק | מיני-סדרה |
| TBA |  | The Assassin |  | סדרה עתידית של אמזון פריים וידאו |
הערות שוליים

1 2  Quist, Dorte (2011-02-01). "David Dencik: Svært at miste min mor" (בדנית). Billed Bladet. נבדק ב-2018-04-30.
↑  "Actor extraordinaire David Dencik!" (בשוודית). Sveriges Radio P3. 2012-10-09. נבדק ב-2018-04-30. Han kan hjula bra och är en capoeira-mästare.
↑  Dencik, Lars (2013-10-21). "The Art of Being Jewish in the Swedish Modernity" (PDF). Zentrum Jüdische Studien Berlin-Brandenburg. נבדק ב-2018-04-30.
↑  Miska, Brad (2015-02-12). "Dimension's 'Regression' Trailer, In English This Time!". Bloody Disgusting. נבדק ב-2018-04-30.
↑  "Backstabbing for Beginners". Copenhagen Film Fund. נבדק ב-2018-04-30.
| --- | --- |
בקרת זהויות :  NLI: 987007407352005171  BIBSYS: 7058440  BNE: XX5255491  BnF: cb170877263 (data)  GND: 1027840795  ISNI: 0000 0001 4026 309X  LCCN: no2012066930  SUDOC: 134248619  VIAF: 217418441   WorldCat (עם VIAF): 217418441
זיהוי דובר

זיהוי דובר (Speaker recognition) הוא תהליך בו מזוהה אדם על פי המאפיינים של קולו (ביומטריקת קול או באנגלית voice biometrics). תהליך זה נקרא גם זיהוי קולי (Voice recognition). יש הבדל בין זיהוי דובר (לזהות מי מדבר) וזיהוי דיבור (לזהות מה נאמר). בנוסף, יש הבדל בין אימות זהותו של דובר (המכונה באנגלית Speaker Verification) וזיהוי דובר לא-מוכר. הבדל נוסף הוא בין זיהוי דובר (לזהות מי מדבר) לבין ההפרדה בין דוברים שונים (לזהות כאשר אותו דובר מדבר, באנגלית נקרא Speaker diarisation). התהליך של זיהוי דובר יכול לפשט את המשימה של תמלול קול במערכות שאומנו על הקול של אדם ספציפי או כדי לאמת את זהותו של דובר מסוים כחלק מתהליך אבטחה.
העבודה על תהליכים לזיהוי דובר החלה לפני כארבעים שנה כאשר השתמשו במאפיינים אקוסטיים שונים שמראים שונות גדולה בין אנשים. מאפיינים אקוסטיים אלה משקפים גם אנטומיה (למשל, גודל וצורה של הגרון והפה) וגם דפוסי התנהגות (למשל, גובה הצליל של הקול, סגנון דיבור).
אימות מול זיהוי

ישנם שני יישומים מרכזיים של מערכות לזיהוי דובר. אם הדובר טוען שהוא אדם מסוים ומשתמשים בקול כדי לאמת את הטענה, התהליך הוא אימות (Verification). לעומת זאת, זיהוי (Identification) הוא התהליך שבו אנחנו מקבלים דובר שאיננו יודעים מי הוא מראש וברצוננו לזהות אותו. באימות דובר אנחנו מנסים למצוא התאמה של 1:1 בין הדובר לבין אחת התבניות שאנחנו מחזיקים ובזיהוי דובר אנחנו מנסים למצוא התאמה בין הדובר לבין כל N התבניות השונות ולייצג אותו כתוצר מסוים שלהן או כהתאמה מקסימלית לאחת מהן.
בתהליך אימות משתמשים לרוב בתור שער כניסה למערכות מאובטחות אשר מתנהלות בסאונד, כמו בנקאות טלפונית או שירותים אחרים. המערכות האלה בדרך כלל פועלות בידיעתו של הדובר ולכן הן יכולות להניח את שיתוף הפעולה שלו (כגון לבקש ממנו להקריא את מספר הטלפון שלו כל פעם שהוא מתחבר לשירות) ופועלות על פי הנחה זאת. לעומת זאת תהליך זיהוי מתבצע פעמים רבות בלי ידיעת הדוברים ובלי שיש לנו מידע מוקדם עליהם, לדוגמה במערכות המנסות לזהות שינוי בדובר או מערכות המנסות לזהות האם אדם מסוים כבר הופיע במערכת בעבר.
שיטות שונות לזיהוי דובר

לכל מערכת לזיהוי דובר יש שני שלבים: רישום (Enrollment) ואימות (verification). בשלב הרישום קול הדובר מוקלט ובדרך כלל ממוצים ממנו פרמטרים שישמשו אחר כך ליצירת התבנית. לאחר מכן בשלב האימות תילקח דוגמית (Utterance) ותושווה לתבניות שיצרנו קודם. במערכות שמטרתן זיהוי דובר, הדוגמית תושווה מול כל הדוגמאות ותיוצג בדרך כלל על ידי התאמה חלקית לכל אחת מהן. במערכות שמטרתן הסופית היא אימות דובר, הדוגמית תושווה רק מול הדוגמית המקורית של הדובר שאת זהותו אנחנו רוצים לאמת. בגלל תהליך ההשוואה לתבניות רבות, זיהוי דובר חדש הוא תהליך איטי בהרבה מאשר אימות זהותו של דובר ידוע.
מערכות לזיהוי דובר מתחלקות לשתי קטגוריות: מערכות התלויות בטקסט ידוע ומערכות שאינן תלויות בטקסט ידוע.
מערכות התלויות בטקסט ידוע:
אם הטקסט זהה בהכרח גם בשלב הרישום וגם בשלב האימות אז מדובר במערכת התלויה בטקסט ידוע (Text-Dependent). לעיתים במערכות כאלה הטקסט יהיה זהה לכל המשתמשים (לדוגמה במערכות כמו Siri, או Google Assistant שמה מילת ההפעלה היא זהה לכל המשתמשים) ולעיתים הטקסט יהיה שונה בין משתמשים בהתבסס על מידע אישי שלהם כמו מספר טלפון או אפילו מידע סודי כמו סיסמה.
מערכות שאינן תלוי בטקסט ידוע:
במערכות שאינן תלויות בטקסט ידוע נשתמש בדרך כלל בסיטואציות שמצריכות שיתוף פעולה מינימלי מצד הדובר, בגלל הנחה זאת הטקסט בשלב הרישום והטקסט בשלב האימות יכול להיות שונה. במקרים כאלה ישתמשו לעיתים במקביל למערכת לזיהוי דובר גם במערכת לזיהוי דיבור שתעזור להקביל בין מילים דומות.
טכנולוגיות

זיהוי דובר היא מקרה פרטי של הבעיה הקלאסית של זיהוי תבנית (Pattern recognition). יש כמה טכנולוגיות מרכזיות המשמשות כדי לייצר את התבניות הייחודיות וכדי להשוות ביניהן. כמה מהבולטות הן מודלי מרקוב חבויים (HMM), Gausian mixture models, אלגוריתמים קלאסיים להתאמת תבניות, עצי החלטה לומדים וכן גם רשתות נוירונים מלאכותיות.
יישומים

בקיץ 1969, עם החרפת העימות האווירי בין ישראל למצרים והגברת ביטחון הקשר ברשתות המצריות, הועלה בחיל המודיעין הישראלי רעיון לנסות ולהשתמש במערכת טכנולוגית חדשנית, שהייתה אז בחיתוליה בעולם, לזיהוי דוברים. לאחר זמן הסתבר כי הפעלתה של מערכת זו דורשת מאמץ אנושי, זמן וממון, שלא הצדיקו את המשך הפעילות. מספר חיילות והמכשור בנושא הועברו למשטרת ישראל, שהפעילה אותו למטרותיה היא. למרות ההפעלה הידנית נטולת המחשוב היו למערכת הצלחות רבות ומפתיעות, והיא היוותה צעד ראשון בשרשרת ארוכה של פרויקטים שעסקו בעיבוד קול, בזיהוי דוברים ובבתרגום אוטומטי. המערכת כונתה "שיבולת".
הפטנט הבינלאומי הראשון הוגש ב-1983 על ידי חברת התקשורת CSELT (איטליה) כבסיס לשירותים שונים שהרשת הציעה.
בחודש מאי 2013 הודיעה חברת הבנקאות Barclays Wealth כי היא תשתמש במערכת המזהה באופן פאסיבי את זהותם של לקוחות לאחר 30 שניות של שיחה רגילה. המערכת פותחה על ידי החברה Nuance (שנרכשה ב-2011 על ידי החברה Loquendo), החברה שייצרה יותר מאוחר גם את הטכנולוגיה של Siri העוזרת האלקטרונית של אפל. מערכת הבנקאות הפרטית בתוך Braycles הייתה המוסד הכלכלי הראשון שהשתמש בביומטריקת קול על מנת לזהות לקוחות במוקדים הטלפונים שלהם. כמעט כל הלקוחות דרגו את החוויה עם המערכת כחיובית. מאז ההצלחה הזאת Naunce המשיכה בפיתוח מערכות דומות לבנקים רבים ברחבי העולם.
בחודש מאי 2014 השיקה גם החברה הבינלאומית Nice שירות לזיהוי ביומטרי של קול שמטרתו לשמש מרכזי לקוחות גדולים.
מערכות לזיהוי דוברים עשויות לשמש גם בחקירות פליליות, כגון אלה של מציאת המוציאים להורג של ג'יימס פולי וסטיבן סוטלוף אשר הוצאו להורג ב-2014 בידי דאעש
מעמד חוקי

מדובר בתהליך חדשני ולכן עוד לא התנהלו משפטים רבים בנושא איסוף ואחסון של דוגמאות קול ביומטריות, תהליך שבבסיסו הוא לא-פולשני.
תקדים אחד בישראל יש בהנחיות היועץ המשפטי לממשלה מ-22 בדצמבר 2014 העוסקות במערכת ששירות בתי הסוהר הטמיע הנקראת "שחף" ומאפשרת זיהוי קולי של אסירים באמצעות דוגמאות קול. היועמ"ש במקרה זה יצר מספר תקדימים הקשורים לאחסון המידע, כמו העובדה שמותר לשמור רק את המידע הביומטרי ולא את הדוגמיות שעל בסיסן הוא נעשה. כמו כן הוא קבע כי על המידע הביומטרי להימחק אם האסיר השתחרר. הקביעה המשמעותית ביותר היא שבמידה והמידע הביומטרי ניתן למטרת זיהוי קולי למערכת, לא ניתן להשתמש בו למטרות אחרות, גם למשפט פלילי.
על פי האסדרה האירופית הכללית להגנה על מידע (GDPR - General Data Protection Regulation) אחסון מידע ביומטרי על אדם נחשבת כאחסון מידע רגיש ולכן אחסון זה כפוף לכל ההסתייגויות והסטנדרטים של האבטחה במסגרת חוק זה.
ראו גם

בינה מלאכותית
זיהוי דיבור
חוק האזנת סתר
לקריאה נוספת

פתרון זיהוי קולי למרכזי שירות - כתבה על היתרונות בזיהוי ביומטרי קולי של המגזין IsraelDefense
Draconian

| --- | --- |

 מקום הקמה:  שוודיה ספלה, שוודיה
 מוקד פעילות:  שוודיה ספלה, שוודיה
 תקופת הפעילות:  מ-1994
 זרם:  מטאל
 סוגה:  דת'-דום גותי (דום-דת', מטאל גותי)
 חברת תקליטים:  נאפלם רקורדס
 האתר הרשמי
 חברים
 אנדרס יאקובסון יוהאן אריקסון ליסה יוהנסון דניאל ארווידסון ירי טורסטנסון ניקלס נורד
 חברים לשעבר
 אנדי הינדנס סוזאנה ארווידסון תומאס יגר מגנוס ברגסטרם יספר סטולפה אנדרס קרלסון פרדריק יוהנסון הייקה לנגהנס
הופעה של Draconian בפסטיבל Gothoom Fest 2022. הזמר הוא אנדרס יאקובסון והזמרת היא ליסה יוהנסון.
הופעה של Draconian בקלן באביב 2023. הזמר הוא אנדרס יאקובסון והזמרת היא ליסה יוהנסון.
דרקוניאן (Draconian) היא להקת מטאל משוודיה המנגנת דום-דת' מטאל גותי. הלהקה הוקמה בשנת 1994 ושיריה המוקדמים היו מאופיינים במוזיקה מלודית ואטמוספירית. מאוחר יותר הלהקה שינתה את אופייה המוזיקלי ושיריה נעשו איטיים, קודרים ואפלים יותר. רוב שירי הלהקה הם בסולם סול מינור.
ביוגרפיה > הקמה, דמואים וקריירה מוקדמת

דראקוניאן הוקמה במאי 1994 בשוודיה על ידי יוהאן אריקסון (תופים), אנדי הינדנס (גיטרה חשמלית) ויספר סטולפה (גיטרה בס ושירה). בתחילת הדרך נקראה הלהקה 'Kerberos' ואופיינה כלהקת הבי מטאל/דת' מטאל מלודי עם אלמנטים של בלאק מטאל, סגנון שהשתנה מאוחר יותר ונהיה איטי ואפל יותר. שבעה חודשים לאחר הקמתה הצטרף אליה הזמר והכותב אנדרס יאקובסון, ואז גם שונה שמה של הלהקה לשמה הנוכחי.
באוקטובר 1995 הקליטו חברי הלהקה דמו ראשון – Shades of a Lost Moon ("צללים של ירח אבוד"), שבוע אחרי שביצעו את ההופעה החיה הראשונה שלהם. בהקלטות השתתפו גם החלילנית והזמרת יסיקה אריקסון והקלידנית והזמרת סוזאנה ארווידסון. הדמו שוחרר בפברואר 1996, ובאותה תקופה הצטרף ללהקה הגיטריסט מגנוס ברגסטרם.
מכיוון שהדמו לא הביא לחתימה על חוזה הקלטות ניגשו חברי הלהקה בינואר 1997 להקלטת דמו שני – In Glorious Victory ("בניצחון מהולל"). לאחר סיום ההקלטות חשה הלהקה חוסר שביעות רצון מאיכות הסאונד בהקלטה והחליטה שלא לשחרר את הדמו. באותה תקופה פרשה סוזאנה ארווידסון מהלהקה והוחלפה באנדראס קרלסון.
בשנים 1998 ו–1999 ביצעה הלהקה הופעות חיות, ובעקבות תגובות חיוביות מצד הקהל החליטה להקליט אלבום דמו נוסף. הדמו The Closed Eyes of Paradise ("העיניים העצומות של גן העדן"), שהוקלט באוגוסט 1998, עסק בלוציפר, מלאכיו המוגלים, הפנים האמיתיות של אלוהים והקרב ההולך וקרב בין השניים. סוזאנה ארווידסון הופיעה בדמו בהופעת אורח. גם הקלטה זו לא עמדה בסטנדרטים של הלהקה, והדמו יצא לבסוף רק בשנת 2000, לא לפני שנערכו בו שיפורים רבים.
לאחר יציאת הדמו החלו חברי הלהקה להתרכז ביצירת משהו חדש ושונה. הסאונד של הלהקה הפך להיות איטי ואפל והחל לנטות לכיוון סגנון הדום מטאל. הם שחררו לאינטרנט ועל גבי תקליטורים פרומו בעל שתי רצועות בשם Frozen Features שהציג את הכיוון החדש אליו פנתה הלהקה. הגיטריסט אנדי הינדנס עזב את הלהקה ואת מקומו תפס מי שהיה עד אז המתופף - יוהאן אריקסון. את עמדת התופים אייש חבר חדש בלהקה - ירי טורסטנסון.
ביוגרפיה > הפריצה וההצלחה

בקיץ 2002 הוקלט ושוחרר דמו נוסף – Dark Oceans We Cry ("אוקיינוסים אפלים אנחנו בוכים") בהשתתפות ליסה יוהנסון כזמרת. הדמו הזה פרץ למעשה את כברת הדרך האחרונה של דראקוניאן מהאלמוניות אל מרכז הבמה. הדמו קיבל ביקורות טובות ובזכותו הוחתמה הלהקה על חוזה הקלטות עם חברת התקליטים נאפלם רקורדס.
ביולי 2003 הקליטה דראקוניאן את אלבום הבכורה שלה באולפני "סטודיו מגה" (Studio Mega) בהפקתו של כריס סילבר. רוב שירי האלבום היו בעצם הקלטות מחדש של חומרים ישנים. לאחר צאתו של Where Lovers Mourn ("היכן שהאוהבים מתאבלים") יצאה הלהקה לסיבוב הופעות על מנת לקדם את האלבום. אלבום זה כלל שירים העוסקים בעיקר בבדידות, אהבה נכזבת והרצון למות. השיר הראשון The Cry of Silence הוא הארוך באלבום וכולל גם ליווי מקהלה ברקע, השיר השלישי A Slumber Did My Spirit Seal הוא עיבוד לשיר של ויליאם וורדסוורת', השיר השביעי הוא קטע אקוסטי בו ליסה יוהנסון שרה לבד, השיר האחרון הוא שיר זועם על התנוונותה של האנושות.
ב-2005 ראה אור האלבום השני – Arcane Rain Fell ("גשם מסתורי ירד"). האלבום עוסק בנפילתו של לוציפר מגן עדן אל הגיהנום. האלבום נחשב לאחד האלבומים הכבדים של הלהקה, והקטע האמצעי בו הוא דקלום של ראיין הנרי המתאר את החלטת לוציפר למרוד באלוהים באמצעות מלחמה על לב האדם (הקטע כולל אף מילים בעברית). האלבום נחתם בשיר האפי Death, Come Near Me בן רבע השעה, שנכתב במקור עבור הדמו Dark Oceans We Cry. השיר האחרון עמד במוקד שערורייה, כאשר אמא שלחה ללהקה מכתב ובו טענה שבנה התאבד בעקבות האזנה לשירי הלהקה ובפרט לשיר Death, Come Near Me. בתגובה הביע הסולן יאקובסון צער, אך דחה את הטענה שהילד התאבד בגלל המוזיקה.
בשנת 2006 החלה העבודה על האלבום השלישי, אולם בעקבות פניות רבות ממעריצים הוחלט להוציא קודם אלבום בונוס שיכלול גרסאות חדשות לשירים ישנים מהדמו Closed Eyes of Paradise (שירים אלה הם בסגנון מטאל גותי ועוסקים גם הם בלוציפר). האלבום The Burning Halo ("ההילה הנשרפת") כלל גם שלושה שירים חדשים ושתי גרסאות כיסוי לשירי מטאל משנות ה-70 של המאה ה-20. עקב כמה בעיות בהפקת האלבום יציאתו נדחתה כמה פעמים, עד שלבסוף הוא יצא לאור בספטמבר 2006.
בספטמבר 2007 החלה הקלטת אלבום האולפן השלישי של דראקוניאן באולפני "Fascination Street Studios" בהפקתם של ינס בוגרן ודוד קסטילו. האלבום Turning Season Within ("להפוך את העונה מבפנים"), שיצא לאור בפברואר 2008, טומן בחובו שינוי סגנוני מסוים בהשוואה לשני קודמיו. הוא מהיר יותר, והשירה הנשית בו מובלטת יחסית לאלבומים האחרים. גם מילות האלבום הרבה יותר אישיות ו"קרובות למציאות" מבעבר, ועוסקות בעיקר באהבה ובמערכות יחסים כושלות.
בסוף 2008 הוציאה הלהקה את הסינגל "No Greater Sorrow" שממשיך את הקו של האלבום "Turning Season Within" מבחינת מוזיקה ונושא השיר.
בסוף 2010 החלה הלהקה לעבוד על אלבומה המלא הבא. האלבום, שנקרא "A Rose for the Apocalypse", יצא ב-23 ביוני 2011. חלק משירי האלבום עוסקים בתוצאות הרות האסון שגרמה האנושות לכדור הארץ כאשר יצרה מערכת "nature divorced" מנותקת מהטבע.
ביוגרפיה > העשור השני של המאה ה-21

בסוף אוקטובר 2011 הודיעה ליסה יוהנסון על עזיבת הלהקה, בשל רצונה להקדיש יותר זמן למשפחתה ובייחוד לבנה, וב-15 בנובמבר 2011 עזבה.
בספטמבר 2012 הצטרפה ללהקה במקומה הזמרת-יוצרת הייקה לנגהנס מדרום אפריקה אך היא לא קיבלה אשרת עבודה בשוודיה, דבר שפגע באופן ניכר ביכולתה של הלהקה להקליט אלבומים ולהופיע.
ב-2015 יצא אלבומה השישי Sovran. לאחר השקת האלבום יצאה הלהקה למסע הופעות, כאשר את לנגהנס מחליפה הזמרת ליסה קת'ברט (זאת מאחר שלנגהנס לא יכולה לעזוב את שוודיה עקב בעיות אשרה (ויזה)).
ב-2020 יצא אלבומה השביעי Under a Godless Veil.
ב-2022 חזרה ליסה יוהנסון ללהקה, והייקה לנגהנס עזבה.